b"\n_START_ARTICLE_\nSanta Eul\xc3\xa0lia del Papiol\n_START_SECTION_\nDescripci\xc3\xb3\n_START_PARAGRAPH_\nL'edifici \xc3\xa9s de tres naus. Les laterals s\xc3\xb3n m\xc3\xa9s aviat estretes i estan cap\xc3\xa7ades per absidioles poligonals. La central, en canvi, \xc3\xa9s d'absis semicircular. La separaci\xc3\xb3 entre els tres elements ve donada per pilastres amb capitells ornamentats per decoraci\xc3\xb3 vegetal i animal. La fa\xc3\xa7ana principal t\xc3\xa9 la porta resolta en arc de mig punt, flanquejada per dues columnes amb capitells. L'arcuaci\xc3\xb3 m\xc3\xa9s exterior de les arcuacions cegues que conformen la portalada, est\xc3\xa0 ornamentada amb motius florals, mentre que la l\xc3\xadnia d'imposta est\xc3\xa0 decorada amb filigranes i motius animals. El campanar \xc3\xa9s de planta quadrada amb obertures i ornaments iguals als de l'esgl\xc3\xa9sia i coberta a quatre vessants amb teula \xc3\xa0rab. Destaca el rellotge situat just al pis inferior al de les campanes.\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia actual fou inaugurada el 1950 al solar d'una esgl\xc3\xa9sia anterior._NEWLINE_Les primeres obres de l'esgl\xc3\xa9sia parroquial daten del segle XIV. L'ermita de la Salut va deixar de ser la parr\xc3\xb2quia del terme del castell de Papiol quan Jaume II, atesa la demanada de Galzeran del Papiol, senyor del lloc i del castell, va autoritzar el trasllat de la parr\xc3\xb2quia al nucli habitat que s'havia format vora el castell. El trasllat s'ha d'entendre en el sentit que, els intents de consolidaci\xc3\xb3 del poblament al lloc comen\xc3\xa7aven a reeixir i que ja hi devia haver un incipient nucli agrupat entorn el castell. Com a conseq\xc3\xbc\xc3\xa8ncia, el Santuari de la Salut va perdre la condici\xc3\xb3 de parr\xc3\xb2quia._NEWLINE_D'aquesta esgl\xc3\xa9sia, ja reconstru\xc3\xafda durant la segona meitat del s.XVI, i destru\xc3\xafda durant la Guerra Civil es conserven uns contractes entre els obrers de la parr\xc3\xb2quia i el mestre d'obres Bernat Bos de Vilafranca (1565)._NEWLINE_El 1751 s'hi va produir una forta reforma i el temple fou ampliat i s'hi va construir el campanar quadrat. L'ampliaci\xc3\xb3 va ser per la part de ponent i s'obria una porta al lloc on hi havia hagut l'altar major, passant aquest a ocupar el pany de paret situada al davant, construint-se el cor adossat a la paret de la fa\xc3\xa7ana. _NEWLINE_L'any 1936 l'esgl\xc3\xa9sia va ser enderrocada a cop de pic i pala. Les dimensions d'aquesta esgl\xc3\xa9sia eren de 20 metres de llarg, 6 m d'ample central (als quals cal afegir 6 m m\xc3\xa9s que corresponen als 3 de fond\xc3\xa0ria de cada una de les capelles laterals menys la primera entrant a m\xc3\xa0 dreta que t\xc3\xa9 4 m i mig. _NEWLINE_L'any 1944 es comen\xc3\xa7a la nova esgl\xc3\xa9sia, la qual fou inaugurada l'any 1950.  \xc3\x89s obra de Josep Ros i Ros i Joan Montero Pazos i el constructor va ser Joan Bou.  Es van construir uns pous fins a tocar la roca, que es van omplir de formig\xc3\xb3 armat i el campanar es va col\xc2\xb7locar al costat de la fa\xc3\xa7ana principal, on estava anteriorment a la reforma de 1751."